หุ้นไทยปิดลบ 6.14 จุด
ดัชนีหุ้นไทยปิดตลาดที่ระดับ 1,152.91 จุด ลดลง 6.14 จุด หรือ 0.53% มูลค่าการซื้อขาย 25,987.79 ล้านบาท
22 มิ.ย. 2555

ดัชนีหุ้นไทยปิดตลาดที่ระดับ 1,152.91 จุด ลดลง 6.14 จุด หรือ 0.53% มูลค่าการซื้อขาย 25,987.79 ล้านบาท
ดัชนีหุ้นไทยวันนี้ (22 มิ.ย.55) ปรับตัวลดลงตามตลาดหุ้นภูมิภาค หลังนักลงทุนกังวลกรณีที่มูดี้ส์ประกาศลดอันดับเครดิตธนาคารขนาดใหญ่ทั่วโลก 15 แห่ง รวมทั้งตัวเลขเศรษฐกิจสหรัฐที่ออกมาอ่อนแอกว่าคาด อย่างไรก็ตามช่วงบ่ายดัชนีฟื้นตัวขึ้นเล็กน้อยจากแรงซื้อเก็งกำไรผลประชุมผู้นำกลุ่มประเทศยุโรปสัปดาห์หน้า โดยวันนี้ดัชนีปิดตลาดที่ระดับ 1,152.91 จุด ลดลง 6.14 จุด หรือ 0.53% มีมูลค่าการซื้อขาย 25,987.79 ล้านบาท  
หลักทรัพย์ที่มีมูลค่าซื้อขายสูงสุด 5 อันดับแรก1. PTT ปิดที่ระดับ 314 บาท ลดลง 7 บาท หรือ 2.18% มูลค่าซื้อขาย 2,057.45 ล้านบาท2. PTTGC ปิดที่ระดับ 54.50 บาท ลดลง 1.75 บาท หรือ 3.11% มูลค่าซื้อขาย 1,993.10 ล้านบาท3. SCB ปิดที่ระดับ 142 บาท ราคาไม่เปลี่ยนแปลง มูลค่าซื้อขาย 1,532.39 ล้านบาท4. BBL ปิดที่ระดับ 181 บาท ลดลง 1.50 บาท หรือ 0.82% มูลค่าซื้อขาย 1,328.82 ล้านบาท5. KBANK ปิดที่ระดับ 159 บาท เพิ่มขึ้น 2.50 บาท หรือ 1,273.66 ล้านบาท
นายสมชาย เอนกทวีผล ผู้อำนวยการฝ่ายวิเคราะห์หลักทรัพย์ บริษัทหลักทรัพย์ฟินันเซีย ไซรัส  กล่าวว่า ดัชนีหุ้นไทยวันนี้ปรับตัวลดลง เนื่องจากธนาคารกลางสหรัฐ(เฟด)และกลุ่มประเทศยุโรปยังไม่มีมาตรการชัดเจนในการกระตุ้นเศรษฐกิจและแก้ไขปัญหาหนี้สินสาธารณะ ขณะที่มูดี้ส์ประกาศลดอันดับความน่าเชื่อถือธนาคารขนาดใหญ่ 15 แห่ง ส่งผลกดดันบรรยากาศลงทุนโดยรวม 
อย่างไรก็ตามหลังจากดัชนีปรับตัวลดลงไปแล้วก็เริ่มทรงตัวที่บริเวณ 1,145-1,150 จุด เพราะมีแรงซื้อเก็งกำไรเข้ามาจากความคาดหวังผลประชุมกลุ่มผู้นำประเทศยุโรปในช่วงปลายสัปดาห์หน้า ทำให้คาดว่าแนวโน้มดัชนีหุ้นไทยสัปดาห์หน้าจะเกิดการรีบาวน์และแกว่งตัวในกรอบแนวรับ 1,140-1,145 จุด แนวต้าน 1,160-1,165 จุด